
Nr. 22/600


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind stabilirea unor forme de sprijin financiar pentru unităţile de cult cu venituri mici sau fără venituri, ale micilor comunităţi de enoriaşi în dispersare aparţinând unităţilor de cult oficial recunoscute în ţară , cu care comisia noastră a fost sesizată în fond cu adresa Biroului Permanent nr. P.L.X -635 din 27 octombrie 2004.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind stabilirea 
unor forme de sprijin financiar pentru unităţile de 
cult cu venituri mici sau fără venituri, ale micilor 
comunităţi de enoriaşi în dispersare aparţinând 
unităţilor de cult oficial recunoscute în ţară

Cu adresa nr. P.L.X -635 din 27 octombrie 2005, Biroul Permanent conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege privind stabilirea unor forme de sprijin financiar pentru unităţile de cult cu venituri mici sau fără venituri, ale micilor comunităţi de enoriaşi în dispersare aparţinând unităţilor de cult oficial recunoscute în ţară.

La întocmirea raportului s-a avut în vedere avizul Consiliului Legislativ.
La lucrările comisiei au participat  22  deputaţi, din totalul de 25 membri ai comisiei.
Acest proiect de lege a fost adoptat de Senat în şedinţa din data de 21 octombrie 2004, în calitate de primă  Cameră sesizată.

Proiectul de lege , potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
Prezentul proiect de lege are ca obiect de reglementare stabilirea unor forme de sprijin financiar pentru unităţile de cult cu venituri mici sau fără venituri, a micilor comunităţi de enoriaşi în dispersare aparţinând unităţilor de cult oficial recunoscute din ţară.
Potrivit proiectului de lege, formele de sprijin se referă, în principal, la suplimentarea numărului de posturi pentru personalul clerical şi neclerical,  precum şi acordarea de contribuţii financiare pentru completarea drepturilor salariale neacoperite din fondurile proprii.
In urma examinării proiectului de Lege privind stabilirea unor forme de sprijin financiar pentru unităţile de cult cu venituri mici sau fără venituri, ale micilor comunităţi de enoriaşi în dispersare aparţinând unităţilor de cult oficial recunoscute în ţară, în prezenţa Doamnei Mona Muscă – ministrul culturii şi cultelor, membrii comisiei pentru buget, finanţe şi bănci au hotărât că acest  proiect de lege nu poate fi acceptat  din următoarele considerente:
· formele de sprijin financiar din partea statului pentru salarizarea clerului şi pentru unităţile de cult aparţinând cultelor religioase recunoscute din România sunt deja reglementate în prevederile Ordonanţei Guvernului nr. 38/1994 privind stabilirea unor forme de sprijin financiar pentru unităţile de cult cu venituri mici sau fără venituri şi acordarea de indemnizaţii unor ierarhi şi cadre din conducerea cultelor, aprobată cu modificări şi completări prin Legea nr. 130/1994, cu modificările ulterioare, ale Legii nr. 142/1999 privind sprijinul statului pentru salarizarea clerului, cu modificările şi completările ulterioare, şi ale Ordonanţei Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată cu modificări şi completări prin Legea nr. 125/2002. Conform  dispoziţiilor art.15 din Legea nr. 24/2000, în procesul de legiferare este interzisă instituirea aceloraşi reglementări în două sau mai multe acte normative, reglementările din aceleaşi materii dispersate în legislaţia în vigoare fiind supuse procesului de unificare în reglementări tematice.
· prin Legea nr. 507/2003 privind bugetul de stat pentru anul 2004, numărul posturilor neclericale a fost suplimentat cu 100, de care au beneficiat mai ales cultele cu credincioşi de etnie maghiară.

· în plus, în Expunerea de motive nu se indică sursa de finanţare din care respectivele cheltuieli bugetare urmează a fi suportate. Or, potrivit art. 138 alin. (5) din Constituţia României „Nici o cheltuială bugetară nu poate fi aprobată fără stabilirea sursei de finanţare.”
· de asemenea, proiectul de lege nu conţine elemente concrete care să permită evidenţierea influenţelor financiare, pentru a putea fi elaborată fişa financiară, potrivit art. 15 din Legea nr. 500/2002 privind finanţele publice.

Faţă de aceste considerente, membrii comisiei au hotărât în şedinţa din  26.01.2005,  cu majoritate de voturi (o abţinere-dl. deputat Erdei Doloczki Istvan), respingerea proiectului de Lege privind stabilirea unor forme de sprijin financiar pentru unităţile de cult cu venituri mici sau fără venituri, ale micilor comunităţi de enoriaşi în dispersare aparţinând unităţilor de cult oficial recunoscute în ţară. 
Reprezentantul Guvernului, doamna Mona Muscă-ministrul culturii şi cultelor, care a participat la lucrările comisiei, a susţinut forma rezultată din prezentul raport.
Prezentul proiect de lege face parte din categoria legilor ordinare.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar,
Ofelia Măţan

